ทหารไทยดัน ให้กู้เอสเอ็มอี ส่งออกนำเข้า
ทหารไทยใช้ บสย.ค้ำสินเชื่อส่งออก-นำเข้า ตั้งเป้าขยายสินเชื่อ 4,000 ล้านในปีนี้
25 พ.ย. 2558

ทหารไทยใช้ บสย.ค้ำสินเชื่อส่งออก-นำเข้า ตั้งเป้าขยายสินเชื่อ 4,000 ล้านในปีนี้
นางพรรณแข นันทวิสัย หัวหน้าเจ้าหน้าที่บริหารธุรกรรมระหว่างประเทศ ธนาคารทหารไทย เปิดเผยว่า ธนาคารออกผลิตภัณฑ์สินเชื่อ ทีเอ็มบี ควิก เทรด ที่ให้เงินทุนหมุนเวียนแก่ผู้ประกอบการธุรกิจขนาดกลางและขนาดย่อม (เอสเอ็มอี) ที่มีธุรกรรมต่างประเทศ ให้วงเงินสินเชื่อสูงสุด 40 ล้านบาท/ราย และไม่ต้องใช้หลักประกันอื่น เนื่องจากใช้กลไกของบรรษัทประกันสินเชื่ออุตสาหกรรมขนาดย่อม (บสย.) เข้ามาช่วยค้ำประกันให้เต็มวงเงิน โดยฟรีค่าธรรมเนียมค้ำประกันปีแรก ช่วยลดภาระค่าใช้จ่ายให้กับผู้ประกอบการได้
นอกจากนี้ ยังให้วงเงินเพื่อป้องกันความเสี่ยงจากอัตราแลกเปลี่ยน ในภาวะที่ตลาดเงินมีความผันผวนสูง คาดว่าภายในสิ้นปีนี้จะช่วยลูกค้าเอสเอ็มอีได้กว่า 200 ราย รวมวงเงินประมาณ 4,000 ล้านบาท และปี 2559 ธนาคารตั้งเป้าขยายการสนับสนุนเอสเอ็มอีในวงกว้างมากขึ้น เพื่อขยายธุรกิจนำเข้า-ส่งออกให้ผู้ประกอบการเอสเอ็มอี ซึ่งมีความสำคัญอย่างมากในการผลักดันเศรษฐกิจของไทยในปีหน้า
อย่างไรก็ตาม แม้ภาพรวมการส่งออกและนำเข้าค่อนข้างชะลอตัว แต่ยอดธุรกรรมการค้าระหว่างประเทศของลูกค้าระดับเอสเอ็มอีเติบโตถึง 50% สะท้อนว่าลูกค้ามีการปรับตัวรองรับสภาพตลาดที่ไม่แน่นอน มีการมองหาตลาดใหม่ๆ ขณะเดียวกันธนาคารมีทีมที่ปรึกษาเข้าไปให้คำแนะนำแก่ลูกค้าที่รอบด้าน 
สำหรับรายได้จากธุรกรรมการค้าระหว่างประเทศของธนาคารในปีนี้ แม้จะเติบโตเป็นเลข 2 หลัก แต่ก็ต่ำกว่าเป้าหมาย เนื่องจากการส่งออกติดลบกว่า 5% รวมทั้งต้องติดตามธุรกิจของลูกค้าที่ได้รับผลกระทบอย่างใกล้ชิดด้วย 
ทั้งนี้ ศูนย์วิเคราะห์เศรษฐกิจ ธนาคารทหารไทย ประเมินว่า การส่งออกไทยปีนี้จะติดลบถึง 5.5% และการนำเข้าจะหดตัวกว่า 11% ส่วนปี 2559 มีแนวโน้มดีกว่าปีนี้ จากเศรษฐกิจโลกฟื้นตัว โดยปีหน้าคาดส่งออกจะขยายตัว 1.8% และการนำเข้าขยายตัว 6.7%
ด้าน นายวิเชษฐ วรกุล รองผู้จัดการทั่วไป สายงานธุรกิจ บสย. กล่าวว่า สินเชื่อ ทีเอ็มบี ควิก เทรด เป็นการค้ำประกันผ่านโครงการค้ำประกันสินเชื่อ PGS5 ปรับปรุงใหม่ ตามมติคณะรัฐมนตรีวันที่ 8 ก.ย. 2558 ซึ่งเป็นโครงการที่ได้รับการตอบรับที่ดีมากจากทั้งสถาบันการเงินและผู้ประกอบการเอสเอ็มอี โดย ณ วันที่ 18 พ.ย. 2558 ช่วยเอสเอ็มอีแล้วกว่า 5,000 ราย วงเงินค้ำประกันกว่า 2 หมื่นล้านบาท